Diari Oficial de la Generalitat Valenciana


Sumari del DOGV 610, del 17-06-1987 (1987/809067)

ORDRE de 2 de març de 1987, de la Conselleria de Cultura, Educació i Ciència, per la qual es convoquen ajudes per a la millora de les instal.lacions d'arxius i biblioteques d'institucions sense finalitat lucrativa de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1987/03/02/(7)/dof/vci/html**

### Dades del document

Número de DOGV
:   610

Data del DOGV
:   17-06-1987

Secció del DOGV
:   DISPOSICIONS GENERALS

Número del document
:   1987/809067


Data del document
:   02-03-1987

Organisme emissor
:   Conselleria de Cultura, Educació i Ciència

Tipus de document
:   Ordre

Ordre de 2 de març de 1987, de la Conselleria de Cultura, Educació i Ciència, per la qual es convoquen ajudes per a la millora de les instal.lacionsd'arxius i biblioteques d'institucions sense finalitat lucrativa de la Comunitat Valenciana.  
La Conselleria de Cultura, Educació i Ciència de conformitat amb el programa de recuperació d'arxius i biblioteques de la Comunitat Valenciana, té el propòsit de subvencionar els arxius i les biblioteques d'institucions sense finalitat lucrativa que milloren les instal·lacions, i de contribuir-hi a sufragar les despeses derivades de la conservació dels fons documentals i bibliogràfics.   
Per això, i d'acord amb el que disposa l'article 22 de la Llei 11/86, de 30 de desembre, de Pressuposts de la Generalitat Valenciana per a l'exercici de 1987,   
ORDENE:   
Article primer  
Hom convoca un concurs públic per a la concessió d'ajudes per a la millora de les instal·lacions d'arxius i biblioteques d'institucions sense finalitat lucrativa de la Comunitat Valenciana, i hom aprova les bases per les quals es regeix aquesta convocatòria, incloses com a annex a aquesta Ordre.   
Article segon  
Les ajudes a què fa referència l'article anterior contribuiran al finançament total o parcial de les despeses derivades de les obres, el mobiliari i en general totes aquelles instal·lacions que calguen per a la conservació adequada dels fons documentals i bibliogràfics existents.   
Article tercer  
Les ajudes regulades per aquesta Ordre seran a càrrec dels crèdits pressupostaris que s'hi dediquen en la partida pressupostària 39.00.357.8.922.0.   
DISPOSICIONS FINALS  
Primera  
Queda facultat el Director General de Cultura perquè, en l'àmbit de les seues competències, adopte les mesures que calga per tal de dur a terme el que disposa aquesta Ordre.   
Segona  
Aquesta Ordre entrarà en vigor el mateix dia de la publicació en el Diari Oficial de la Generalitat Valenciana.   
València, 2 de març de 1987.   
El Conseller de Cultura, Educació i Ciència,  
CEBRIA CISCAR I CASABAN  
BASES DE LA CONVOCATORIA DE LES AJUDES PER A LA MILLORA DE LES INSTAL·LACIONS D'ARXIUS I BIBLIOTEQUES D'INSTITUCIONS SENSE FINALITAT LUCRATIVA DE LA COMUNITAT VALENCIANA  
Primera  
1) Podran sol·licitar aquestes ajudes totes les institucions sense finalitat lucrativa de la Comunitat Valenciana que realitzen inversions en arxius i biblioteques llurs.   
2) Hom podrà finançar amb càrrec a aquestes ajudes els tipus d'inversions següents:   
a) Construcció d'instal·lacions destinades a arxius i a biblioteques.   
b) Obres d'ampliació, reforma i modernització de les instal·lacions d'arxiu i biblioteques existents.   
c) Finalització d'obres d'aquest tipus iniciades en exercicis anteriors.   
d) Adquisició de mobiliari i d'equipament tècnic d'ús exclusiu en les instal·lacions d'arxius i de biblioteques.   
Segona  
Tindran prioritat per a l'assoliment de les subvencions les peticions següents:   
a) Les sol·licituds per institucions amb mancança o instal·lació deficient d'arxiu i biblioteca.   
b) Execució d'obres que suposen finalització de projectes parcialment realitzats.   
c) Projectes que suposen la restauració, la rehabilitació o l'ocupació d'edificis que estiguen en qualsevol de les situacions següents: haver estat declarats o tindre expedient incoat per ser declarats béns d'interés cultural o estar situats en conjunts amb una circumstància similar, i també aquells edificis inclosos en catàlegs aprovats d'acord amb la Llei del Sòl.   
d) Hom valorarà especialment l'antigüitat, el volum i l'interès dels fons documentals i bibliogràfics que conserve i d'aquells que en un futur puguen ingressar-hi.   
Tercera  
1) Aquests projectes es finançaran amb els crèdits que figuren en els pressupostos de la Generalitat Valenciana consignats amb aquesta finalitat i amb els fons aportats per les institucions.   
2) Les aportacions de la Conselleria de Cultura, Educació i Ciència en el finançament de cada petició que resulte inclosa serà total o parcial del muntant total de la inversió que es realitze en 1987.   
Les institucions hauran d'aportar, si és el cas, la part no finançada per la Generalitat Valenciana.   
Quarta  
1) El termini per a la presentació de sol·licituds serà de dos mesos, comptadors des de l'endemà de la publicació d'aquesta convocatòria en el Diari Oficial de la Generalitat Valenciana.   
2) La sol·licitud d'ajuda econòmica la realitzarà el responsable de la institució, d'acord amb la normativa respectiva, fent-hi constar:   
a) La sol·licitud d'ajuda econòmica.   
b) El pressupost i el pla de finançament, especificant-hi les quantitats a invertir en cada exercici si el termini d'execució ultrapassa un any. Aportació de la institució.   
c) Pla d'execució de la inversió completa per anualitats.   
d) Compromís de la institució d'aportació econòmica en quantitat no finançada per la Generalitat Valenciana, i també l'excés que podria haver-hi en el contracte definitiu.   
Cinquena  
1) Les sol·licituds aniran acompanyades, si s'escau, dels documents següents:   
a) El projecte tècnic de les obres, quan el pressupost altrapasse els tres milions de pessetes (3.000.000), subscrit per un tècnic competent, on s?especificarà la denominació i la localització de les obres a realitzar, el plànol de situació, el pressupost amb el desglossament per unitats i el terme d'execució previst.   
En obres el pressupost de les quals siga inferior tres milions de pessetes (3.000.000), serà suficient amb la presentació d'una memòria valorada.   
b) En cas d'adquisició de mobiliari i d'equipament tècnic caldrà presentar la relació detallada de tot el material i el pressupost per unitats.   
c) Certificació del Secretari de la institució, en relació amb l'inventari de bens que hom disposa dels terrenys o immobles precissos per a la construcció o la rehabilitació respectivament.   
d) Memòria descriptiva del pla d'utilització previst.   
e) Entitat bancària i número del compte corrent on s'haja d?efectuar l'ingrés de la transferència, si es concedia l'ajuda, així com el CIF de la institució.   
f) Si la inversió afecta immobles compresos en la Base Segona c) caldrà a més, un informe sobre la situació jurídica de l'edifici o conjunt i, almenys, 20 fotografies d'aquest, de 24 x 18 cm.   
2) La documentació assenyalada en aquesta base es presentarà per duplicat als respectius Serveis Territorials d'aquesta Conselleria i serà determinant per a la fixació de les prioritats.   
Sisena  
1) Els projectes tècnics de les obres que obtinguen aquestes ajudes requeriran un informe tècnic de la Conselleria de Cultura, Educació i Ciència, la qual es reserva, en tot cas, la inspecció i la comprovació de l'execució de les obres mitjançant els serveis tècnics propis.   
2) L'informe desfavorable sobre el projecte tècnic podrà ocasionar la suspensió temporal o definitiva de l'aportació econòmica de la Conselleria de Cultura, Educació i Ciència.   
3) En cas d'inversions en obres que afecten els immobles esmentats en la lletra d) de la base segona, caldrà l'informe favorable de la Direcció General del Patrimoni Artístic de la Conselleria de Cultura, Educació i Ciència, per a la concessió definitiva de l'ajuda.   
Setena  
1) La selecció prèvia de les sol·licituds la realitzarà una comissió tècnica presidida pel Director General de Cultura, i en formaran part el Secretari General de la Conselleria de Cultura, Educació i Ciència, o persona en qui delegue, els Caps del Servei i Directors de Programa d'aquella Direcció General.   
El Director General de Cultura, tot atenent les sol·licituds presentades i els informes emesos pels serveis corresponents, elaborarà la proposta de distribució d'aquestes ajudes, l'aprovació de les quals correspondrà al Conseller de Cultura, Educació i Ciència mitjançant una resolució.   
Vuitena  
1) Les minoracions produïdes amb relació al pressupost inicial, bé per un pressupost de projecte definitiu menor, bé per baixes produïdes en l'adjudicació, es repartirán proporcionalment a les quantitats aportades, o bé es minorarà de la quantitat concedida per la Conselleria de Cultura, Educació i Ciència en els casos de subvenció total.   
2) L'import de les minoracions produïdes corresponent a l'aportació de la Conselleria de Cultura, Educació i Ciència, es destinarà a inversions en instal·lacions d'arxiu i biblioteca, bé en les d'aquelles institucions no incloses inicialment, bé incrementant les aportacions de la Generalitat Valenciana a alguna inversió subvencionada en 1987.   
3) La Conselleria de Cultura, Educació i Ciència no assumirà cap modificació del projecte o del contracte que suposa un augment del preu d'adjudicació, ni cap revisió de preus. Si es produïen aquests casos, els majors costos seran assumits exclusivament per la institució interessada.   
Novena  
1) La contractació de les obres o subministraments que obtinguen aquestes ajudes la realitzarà cada institució.   
En el plec de condicions de la contractació d'obres ha de figurar una clàusula que contemple la publicitat de l'obra a càrrec del contractista. Al cartell de l'obra s'hi farà constar la col·laboració per part de la Generalitat Valenciana.   
2) Les obres, si ho decideix així la institució interessada, les podran realitzar tècnics i operaris contractats directament, els quals hauran d'enviar a aquesta Conselleria, si és el cas, un certificat de l'acord dins el terme de 15 dies, així com el compromís de l'acompliment de les obligacions fiscals i de la Seguretat Social les quals no seran assumides per la Conselleria en cap cas.   
Desena  
El pagament de les aportacions de la Generalitat Valenciana es realitzarà d'acord amb el procediment següent:   
a) En el cas de construcció, ampliació i modernització d'instal·lació d'arxiu i de biblioteca, hom remetrà les certificacions d'obra expedides per un tècnic competent.   
De cada certificació i després de la presentació prèvia dels informes i de l'aprovació pertinent, la Conselleria abonarà la part percentual corresponent a l'aportació pròpia sobre l'import del preu d'adjudicació, o de la totalitat segons pertoque.   
b) En el cas d'adquisició de mobiliari i d'equipament tècnic amb destinació a instal·lacions d'arxiu i de biblioteca, el pagament de l'aportació de la Generalitat Valenciana es farà d'una sola vegada, amb l'aportació prèvia davant de la Conselleria de Cultura, Educació i Ciència dels documents següents: un certificat del Secretari de la institució que el subministrament contractat ha estat lliurat per l'empresa adjudicatària i els originals o fotocòpies compulsades de les factures o dels justificants de les despeses realitzades, expedides per la mateixa empresa.   
Onzena  
Els justificants establerts en la base desena s'han de presentar abans del 30 de juny de 1988 en aquesta Conselleria.   
Dotzena  
1) En cas d'obres en construcció, ampliació o reforma d'arxius i de biblioteques, les institucions comunicaran a la Conselleria de Cultura, Educació i Ciència amb antelació suficient, la data assenyalada per a la recepció d'obres, per si estimava oportú la designació d'un representant perquè hi concórrega.   
2) A les certificacions finals de l'obra o totals s'adjuntarà:   
a) La certificació de la terminació de les obres subscrita pel tècnic superior d'aquestes.   
b) L'acte de recepció provisional, signada pel contractista o l'adjudicatari, el promotor i el tècnic director de les obres.   
c) Quatre fotografies, almenys, de les instal·lacions ja acabades, de 24 x 18 cm., diligenciades al dors pel Secretari respectiu, fent-hi constar que corresponen a l'obra executada.   
Tretzena  
1) L'incompliment o l'omissió d'aquestes bases per les institucions podrà originar la suspensió provisional o definitiva de les transferències de capital que aquesta Conselleria haja de realitzar per satisfer la pròpia aportació econòmica.   
2) La Conselleria de Cultura, Educació i Ciència es reserva el dret de realitzar totes aquelles inspeccions tècniques i administratives que considere necessàries pel que fa a les inversions que obtinguen aquestes ajudes.


Còpia Permalink ELI